เลิกกิจการ เสียภาษี ?
การประกอบกิจการในรูปบุคคลธรรมดา ห้างหุ้นส่วนจำกัด บริษัทจำกัด หรือนิติบุคคลอื่นใด ผู้ประกอบการเล็งเห็นแล้วว่ารูปแบบนั้นๆ มีข้อดีข้อด้อยอย่างไร โดยเฉพาะการปฏิบัติตามประมวลรัษฎากร ซึ่งมีเรื่องที่เหมือนและแตกต่างกัน เช่น การขอมีเลขประจำตัวผู้เสียภาษีอากร การจัดทำรายงานภาษี การยื่นแบบเสียภาษี เป็นต้น
23 พ.ย. 2555

การประกอบกิจการในรูปบุคคลธรรมดา ห้างหุ้นส่วนจำกัด บริษัทจำกัด หรือนิติบุคคลอื่นใด ผู้ประกอบการเล็งเห็นแล้วว่ารูปแบบนั้นๆ มีข้อดีข้อด้อยอย่างไร โดยเฉพาะการปฏิบัติตามประมวลรัษฎากร ซึ่งมีเรื่องที่เหมือนและแตกต่างกัน เช่น การขอมีเลขประจำตัวผู้เสียภาษีอากร การจัดทำรายงานภาษี การยื่นแบบเสียภาษี เป็นต้น
การเลิกกิจการก็เช่นกัน หากใช้วิธีหายเข้ากลีบเมฆไปเฉยๆ คงมีปัญหาเกิดขึ้นมาให้ปวดหัวในภายหน้าเป็นแน่ การเลิกกิจการใช่ว่าจะมาจากสาเหตุขาดทุนอย่างเดียวก็หาไม่ บางรายประกอบการในรูปแบบบุคคลธรรมดา ต่อมาขยายกิจการใหญ่โตมีรายได้มากขึ้นจึงคิดเปลี่ยนรูปแบบเป็นบริษัทจำกัดก็มากมี แต่ที่เลิกกิจการเพราะขาดทุนนี่ก็เยอะ ไม่ว่าจะเลิกกิจการด้วยเหตุใดก็ตาม ผู้ประกอบการต้องปฏิบัติให้ถูกต้องตามที่กฎหมายกำหนด โดยเฉพาะเรื่องของภาษีอากรที่เกี่ยวข้อง
ข้อควรปฏิบัติตามกฎหมายภาษีสรรพากรเมื่อเลิกกิจการ สรุปได้ดังนี้
แจ้งเลิกการเป็นผู้ประกอบการจดทะเบียนภาษีมูลค่าเพิ่มหรือภาษีธุรกิจเฉพาะภายในเวลาที่กฎหมายกำหนด ไม่ว่าจะประกอบการในรูปบุคคลธรรมดา ห้างหุ้นส่วนจำกัด บริษัทจำกัด หรือนิติบุคคลอื่นใด หากจะแจ้งเลิกการเป็นผู้ประกอบการจดทะเบียนฯ ต้องแจ้งเลิกกับหน่วยงานของกรมสรรพากรในท้องที่ที่เป็นที่ตั้งของสถานประกอบการสำนักงานใหญ่ตั้งอยู่ ทั้งนี้ ต้องแจ้งเลิกภายใน 15 วัน นับแต่วันเลิกกิจการ พร้อมทั้งคืนใบทะเบียนภาษีมูลค่าเพิ่ม หรือใบทะเบียนภาษีธุรกิจเฉพาะให้แก่หน่วยงานของกรมสรรพากรที่รับแจ้งเลิก
คืนบัตรเลขประจำตัวผู้เสียภาษีอากร ผู้ประกอบการที่เป็นคณะบุคคล หรือห้างหุ้นส่วนสามัญที่มิใช่นิติบุคคล นิติบุคคลที่ต้องขอเลขประจำตัวผู้เสียภาษีอากรจากกรมสรรพากร เมื่อแจ้งเลิกกิจการต้องคืนบัตรเลขประจำตัวผู้เสียภาษีอากรให้แก่หน่วยงานของกรมสรรพากรที่รับแจ้งเลิก
การยื่นแบบแสดงรายการภาษี
ผู้ประกอบการที่มีหน้าที่เสียภาษีเงินได้บุคคลธรรมดา ต้องยื่นแบบเสียภาษีเงินได้บุคคลธรรมดาประจำปีภาษี หากมีเงินได้พึงประเมินถึงเกณฑ์ตามที่กฎหมายกำหนด ไม่ว่าแบบที่ยื่นนั้นจะมีภาษีชำระหรือไม่ก็ตาม
ตัวอย่าง นาย A เลิกประกอบกิจการขายอาหาร เมื่อวันที่ 30 ก.ย. 2555 มีหน้าที่ยื่นแบบ ภ.ง.ด.90 กำหนดเวลายื่นแบบตั้งแต่เดือน ม.ค.มี.ค. 2556
ผู้ประกอบการที่มีหน้าที่เสียภาษีเงินได้นิติบุคคล ต้องยื่นแบบแสดงรายการภาษีเงินได้นิติบุคคลสำหรับรอบระยะเวลาบัญชีที่เลิกกิจการภายใน 150 วัน นับแต่วันที่แจ้งเลิกกิจการ
ภาษีมูลค่าเพิ่ม ผู้ประกอบการจดทะเบียนภาษีมูลค่าเพิ่มต้องนำมูลค่าของทรัพย์สินหรือสินค้าที่เหลืออยู่ ณ วันแจ้งเลิกการเป็นผู้ประกอบการจดทะเบียนภาษีมูลค่าเพิ่มมาเป็นมูลค่าฐานภาษี เพื่อคำนวณภาษีมูลค่าเพิ่มในเดือนที่แจ้งเลิก หลังจากนั้นให้ยื่นแบบ ภ.พ.30 ไปจนกว่าจะได้รับแจ้งอนุมัติให้เลิกเป็นผู้ประกอบการจดทะเบียนภาษีมูลค่าเพิ่ม
ภาษีธุรกิจเฉพาะ ผู้ประกอบการจดทะเบียนภาษีธุรกิจเฉพาะ ต้องยื่นแบบ ภ.ธ.40 ไปจนกว่าจะได้รับแจ้งอนุมัติให้เลิกเป็นผู้ประกอบการจดทะเบียนภาษีธุรกิจเฉพาะ
การเลิกประกอบกิจการ มีประเด็นการแจ้งเลิกและการยื่นแบบเสียภาษีตามที่กล่าวมาข้างต้น สวัสดีครับ